Ehdotus: Asiakirja yhdistyneen Kyproksen tasavallan Euroopan unioniin liittymistä koskevien ehtojen mukautuksista /* KOM/2004/0189 lopull. */





Ehdotus: Asiakirja yhdistyneen Kyproksen tasavallan Euroopan unioniin liittymistä koskevien ehtojen mukautuksista (komission esittämä) PERUSTELUT YK:n pääsihteeri Kofi Annan esitti osapuolille 31. maaliskuuta 2004 lopullisen version "Kyproksen ongelman kokonaisvaltaisesta ratkaisusta". Hänen ehdotuksensa annetaan hyväksyttäväksi, ja siitä järjestetään samanaikaisesti kansanäänestykset molemmissa Kyproksen yhteisöissä 24. huhtikuuta 2004, kuten osapuolet sopivat jo 13. helmikuuta 2004 New Yorkissa. Jos ehdotus hyväksytään kansanäänestyksissä, Kyproksen saari liittyy Euroopan unioniin yhdistyneenä. Muistutettakoon, että Eurooppa-neuvosto on toistuvasti ilmoittanut pitävänsä parempana, että Kypros liittyisi yhdistyneenä. Se on myös useasti todennut unionin olevan valmis mukauttamaan sopimusehtoja niiden periaatteiden pohjalta, joille EU on rakennettu. Eurooppa-neuvosto ilmaisi 26. maaliskuuta 2004 tekemissään päätelmissä tyytyväisyytensä siihen, että "komissio on jatkuvasti valmis tarjoamaan apuaan, jotta ratkaisuun päästäisiin nopeasti yhteisön säännöstön puitteissa". Liittymissopimuksessa määrätään erityismenettelystä, jolla Kyproksen liittymisehtoja Euroopan unioniin mukautetaan Kyproksen turkkilaisen yhteisön osalta, jos Kyproksen ongelma saadaan ratkaistua. Liitteenä olevan asiakirjan, jossa liittymisehtoja mukautetaan ratkaisun mukaisesti, oikeusperusta on liittymisasiakirjan pöytäkirjassa n:o 10 oleva 4 artikla. Tällä säännöksellä siirretään sopimuksentekovaltuudet Kyproksen liittymisehtojen mukautuksen ja siten primäärioikeuden osalta jäsenvaltioilta neuvostolle ja määrätään, että komissio tekee toimivallan siirtoa koskevan ehdotuksen. [1] Tästä seuraava oikeudellinen asiakirja on luonteeltaan vääjäämättä sui generis -oikeutta [2]. [1] Kyseinen 4 artikla kuuluu seuraavasti: "Jos ongelmaan löydetään ratkaisu, neuvosto päättää yksimielisesti komission ehdotuksesta Kyproksen liittymistä Euroopan unioniin koskevien ehtojen mukautuksista Kyproksen turkkilaisen yhteisön osalta". [2] YK:n pääsihteeri on ilmoittanut osapuolille 31. maaliskuuta 2004 päivätyillä kirjeillä, että komissio on sitoutunut esittämään neuvostolle ehdotuksen mukautuksia koskevasta asiakirjasta ja pyrkii asiassa lopputulokseen, joka "johtaa primäärioikeuden mukauttamiseen ja takaa kaikille asianosaisille oikeusvarmuuden ja -turvan Euroopan unionin oikeusjärjestelmässä". Koska asiakirjasta tehdyn ehdotuksen oli oltava osa pääsihteerin esittämää kokonaisvaltaista ratkaisua, se oli myös menettelyn osalta luonteeltaan sui generis -oikeutta. Asiakirjan teksti muotoiltiin lopulliseen muotoonsa neuvottelujen loppuvaiheessa Günter Verheugenin puheenjohtaja Prodin suojeluksessa johtaman komission valtuuskunnan avustuksella. Näin voitiin parhaiten turvata yhteisön etu ja pöytäkirjassa n:o 10 olevan 4 artiklan mukainen komission aloitteentekovalta näissä olosuhteissa 26. maaliskuuta 2004 annettujen neuvoston päätelmien mukaisesti. Tässä asiakirjaehdotuksessa mukautetaan liittymisehtoja ratkaisun mukaisesti ja tunnustetaan Kyproksen erityinen kansallinen identiteetti sekä tarve turvata yleisesti tasapaino Kyproksen kreikkalaisten ja Kyproksen turkkilaisten välillä. Siinä otetaan huomioon suuret taloudelliset erot Kyproksen (tulevien) osavaltioiden välillä ja taloudellinen tilanne Kyproksen (tulevassa) turkkilaisessa osavaltiossa yleisesti. Asiakirjassa otetaan myös huomioon erityissuhteet, jotka Kyproksen kreikkalaisilla on Kreikkaan ja Kyproksen turkkilaisilla Turkkiin. On syytä korostaa, että asiakirjaehdotus ei sisällä pysyviä poikkeuksia yhteisön säännöstöstä vaan ainoastaan siirtymäkausia. Asiakirjaehdotuksen pääkohdat ovat seuraavat: - Kyproksen turkkilainen osavaltio voi ketään syrjimättä edellyttää luvan hankkimista kiinteän omaisuuden hankkimiseen, kunnes sen BKT on 85 prosenttia Kyproksen kreikkalaisen osavaltion BKT:stä, kuitenkin enintään 15 vuoden ajan. Tämän enintään 15 vuoden pituisen siirtymäkauden aikana ei estetä omaisuuden hankkimista, mutta voidaan ottaa käyttöön lupamenettely, jonka perusteiden on oltava julkisia, puolueettomia, vakaita ja avoimia ja joita sovelletaan ketään syrjimättä. Komissio raportoi tilanteesta viiden vuoden välein ja voi esittää suosituksia rajoitteiden poistamiseksi. - Kyproksen kansalaisten oikeutta oleskella toisessa osavaltiossa voidaan rajoittaa ("sisäinen rajoitus"). - Kreikan ja Turkin kansalaisten oleskeluoikeutta Kyproksella voidaan rajoittaa. - Jos Kyproksen turkkilaisen osavaltion taloudellinen tilanne heikkenee huomattavasti, voidaan kolmen kuukauden ajan soveltaa aiheellisia suojatoimenpiteitä (ainoastaan komissio voi pidentää toimenpiteiden soveltamisaikaa). - Euroopan yhteisö ja Turkki neuvottelevat kuuden kuukauden kuluessa Kreikan ja Turkin kansalaisten yhtäläisen kohtelun periaatteen mukaisia Turkin kansalaisten maahantulo- ja oleskeluoikeuksia koskevista täytäntöönpanosäännöistä ja Kyproksen osallistumisesta Schengen-alueeseen. - Turkista tulee virallinen kieli, kun tarvittavat tekniset ja henkilöstöön liittyvät vaatimukset täyttyvät. On syytä muistaa, että lopullisen kokonaisvaltaisen ratkaisun avulla taataan, että yhdistynyt Kyproksen tasavalta voi puhua yhdellä äänellä kansainvälisillä foorumeilla ja että sillä on riittävät rakenteet yhteisön säännöstön täytäntöönpanoon. Tästä syystä asiakirja olisi esitettävä neuvostolle viipymättä, jotta neuvosto voi hyväksyä sen välittömästi, jos kansanäänestysten tulos on myönteinen. Saaren yhdistymisen jälkeen yhteisön säännöstön soveltaminen on lisäksi pöytäkirjassa n:o 10 olevan 1 artiklan 2 kohdan mukaisesti laajennettava asteittain koskemaan Kyproksen turkkilaista osavaltiota. Ensimmäisenä askeleena on laajennettava institutionaalisen yhteisön säännöstön ja yleisten määräysten soveltaminen Kyproksen turkkilaiseen (tulevaan) osavaltioon. Kuten YK:n pääsihteeri mainitsi kirjeissään, kokonaisvaltainen ratkaisu tarjoaa Kyprokselle paremman mahdollisuuden kuin koskaan yhdistyä, niin että kaikki kyproslaiset hyötyvät EU:n jäsenyydestä täysimääräisesti. Ehdotus: Asiakirja yhdistyneen Kyproksen tasavallan Euroopan unioniin liittymistä koskevien ehtojen mukautuksista EUROOPAN UNIONIN NEUVOSTO, joka ottaa huomioon vuoden 2003 liittymisasiakirjan pöytäkirjan n:o 10 ja erityisesti sen 4 artiklan, ottaa huomioon komission ehdotuksen, (1) ottaa huomioon, että Kyproksen kreikkalainen yhteisö ja Kyproksen turkkilainen yhteisö hyväksyivät sopimuksen yhdistyneen Kyproksen tasavallan perustamisesta 24 päivänä huhtikuuta 2004, (2) ottaa huomioon takuu- ja liittoutumissopimukset, niiden lisäpöytäkirjan ja Kyproksen tasavallan perustamissopimuksen, (3) pitää mielessä Kyproksen demilitarisoinnin ja kunnioittaa sitä, (4) katsoo, että liittymisasiakirja ei estä yhdistyneen Kyproksen tasavallan perustamisesta tehdyn sopimuksen täytäntöönpanoa ja että siihen sisältyvät ehdot vastaavat periaatteita, joihin Euroopan unioni perustuu, (5) palauttaa mieleen, että Euroopan unionin tavoitteena on valtioiden ja kansalaisten välinen rauhanomainen yhteistyö, joka perustuu jäsenvaltioille yhteisiin vapauden, kansanvallan, ihmisoikeuksien ja perusvapauksien kunnioittamisen sekä oikeusvaltion periaatteisiin, jotka on kirjattu yhdistyneen Kyproksen tasavallan perustamisesta tehtyyn sopimukseen, jossa esitetään Kyproksen uusi tilanne ja jonka ansiosta Kypros pystyy yhdentymään unioniin rauhanomaisesti, (6) korostaa, että Kyproksen kreikkalaisen yhteisön ja Kyproksen turkkilaisen yhteisön poliittinen tasa-arvo, Kyproksen kahden osavaltion tasavertainen asema ja kielto muuttaa yksipuolisesti yhdistyneen Kyproksen tasavallan perustamisesta tehdyllä sopimuksella luotua tilannetta ovat Euroopan unionista tehdyn sopimuksen 6 artiklan 1 kohdan määräysten mukaisia, (7) tunnustaa Kyproksen erityisen kansallisen identiteetin ja tarpeen suojella Kyproksen kreikkalaisen yhteisön ja Kyproksen turkkilaisen yhteisön välistä tasapainoa, yhdistyneen Kyproksen tasavallan kahta aluetta ja sen osavaltioiden erillistä identiteettiä ja koskemattomuutta, mikä edellyttää tiettyjä suojatoimenpiteitä ja väliaikaisia rajoitteita Kreikan ja Turkin kansalaisten oleskeluoikeuden osalta, (8) katsoo, että yhdistyneen Kyproksen tasavallan perustamisesta tehdyn sopimuksen keskeiset artiklat ovat osa yhdistyneen Kyproksen tasavallan kansallista identiteettiä, jota Euroopan unioni kunnioittaa, (9) pitää mielessä, että yhdistynyt Kyproksen tasavalta toteuttaa kaikki aiheelliset yleis- tai erityistoimenpiteet varmistaakseen Euroopan unionin jäsenyydestä aiheutuvien velvoitteiden täyttymisen liittymisasiakirjan ja tämän asiakirjan mukaisesti, (10) korostaa, että Euroopan unioniin liittymisestä on hyötyä sekä Kyproksen kreikkalaiselle yhteisölle että Kyproksen turkkilaiselle yhteisölle ja että se edistää taloudellisten erojen kaventamiseen tähtäävää kehitystä, (11) palauttaa mieleen, että unioni on Brysselissä 12 päivänä joulukuuta 2003 kokoontuneen Eurooppa-neuvoston päätelmien mukaisesti valmis antamaan taloudellista apua Kyproksen pohjoisosan kehittämiseksi, kun ratkaisu on saatu aikaan, (12) on vakuuttunut siitä, että Kyproksen turkkilaisen osavaltion ja Euroopan unionin jäsenvaltioiden väliset samoin kuin Kyproksen kahden osavaltion väliset taloudelliset erot edellyttävät, että kiinteistöjen hankintaan Kyproksen turkkilaisen osavaltion alueelta sovelletaan lupamenettelyjä kohtuuttomien ja äkillisten hinnannousujen ja laajamittaisen maanhankinnan välttämiseksi, (13) on lisäksi vakuuttunut siitä, että Kyproksen turkkilaisen osavaltion taloudellinen tilanne voi myös edellyttää erityisten suojatoimenpiteiden vahvistamista rajoitetuksi ajaksi sen tiettyjen taloudenalojen suojelemiseksi, (14) ottaa huomioon Kyproksen kreikkalaisen yhteisön ja Kyproksen turkkilaisen yhteisön erityiset suhteet ja vahvat siteet Kreikkaan ja Turkkiin, (15) pitää mielessä, että Kyproksen on Euroopan unionin jäsenvaltiona täytettävä velvoitteet, jotka aiheutuvat vuonna 1963 tehdystä Turkin ja Euroopan yhteisöjen välisestä assosiaatiosopimuksesta, sen lisäpöytäkirjasta ja assosiaatioelinten tekemistä päätöksistä, mukaan luettuna Turkin ja Euroopan unionin välisen tulliliiton perustamisesta tehty päätös, jolla Turkille myönnetään Euroopan unionin kohtelu säädetyillä aloilla, (16) haluaa myöntää Kyproksen Euroopan unionin jäsenyyden asettamissa rajoissa Kreikan ja Turkin kansalaisille samanlaiset oikeudet Kyproksen suhteen, (17) katsoo, että yhdentyneen Kyproksen tasavallan perustamisesta tehdyn sopimuksen mukaan Kreikan ja Turkin kansalaisilla on vastaavat maahantulo- ja oleskeluoikeudet Kyproksen suhteen. Tämän periaatteen täytäntöönpano edellyttää, että Kyprokseen sovelletaan poikkeuksia yhteisön lainsäädännöstä. Kreikan tai Turkin kansalaisille ei voida kuitenkaan myöntää rajoittamatonta maahanmuuttoa Kyproksen väestön sisäisen tasapainon takaamiseksi, (18) korostaa, että kaikki tarvittavat valmistelut on aloitettava viipymättä, jotta turkin kielestä voisi tulla Euroopan unionin virallinen työkieli mahdollisimman pian, ON ANTANUT TÄMÄN ASIAKIRJAN LIITTYMISEHTOJEN MUKAUTUKSISTA: 1 artikla Kiinteä omaisuus 1. Sen estämättä, mitä voimassa olevassa yhteisön lainsäädännössä säädetään, Kypros saa pitää voimassa syrjimättömällä tavalla sellaisten luonnollisten henkilöiden, jotka eivät ole asuneet pysyvästi Kyproksen turkkilaisen osavaltion alueella vähintään kolmea vuotta, ja oikeushenkilöiden kiinteistön hankintaa Kyproksen turkkilaisen osavaltion alueella ilman kyseisen osavaltion toimivaltaisen viranomaisen lupaa koskevat rajoitukset 15 vuoden ajan tai siihen asti, kun kyseisen osavaltion bruttokansantuote henkeä kohden on 85 prosenttia Kyproksen kreikkalaisen osavaltion bruttokansantuotteesta henkeä kohden sen mukaan, kumpi niistä tapahtuu aikaisemmin. 2. Kyproksen turkkilaisen osavaltion toimivaltaiset viranomaiset soveltavat kiinteistön hankintaan lupamenettelyä, jonka perusteiden on oltava julkisia, puolueettomia, vakaita ja avoimia. Perusteita sovelletaan ketään syrjimättä. 3. Komissio esittää Euroopan parlamentille ja neuvostolle joka viides vuosi kertomuksen 1 ja 2 kohdan määräysten soveltamisesta. Komissio voi samaan aikaan suositella Kyproksen turkkilaiselle osavaltiolle rajoitusten poistamista kokonaisuudessaan tai osittain, jos se pitää sitä mahdollisena poliittisten, taloudellisten ja sosiaalisten edellytysten perusteella. 2 artikla Kyproksen kansalaisten oleskeluoikeus 1. Sen estämättä, mitä voimassa olevassa yhteisön lainsäädännössä säädetään, Kypros saa pitää voimassa syrjimättömällä tavalla rajoitukset, jotka koskevat Kyproksen kansalaisen oikeutta oleskella osavaltiossa, jonka virallista kansalaisuutta hänellä ei ole, a) moratorion muodossa viiden ensimmäisen vuoden ajan tämä asiakirjan voimaantulosta; b) jos tällaisten asukkaiden prosenttiosuus kunnan tai kylän kokonaisväestöstä on kuudennen ja yhdeksännen soveltamisvuoden välillä vähintään kuusi prosenttia ja kymmenennen ja neljännentoista soveltamisvuoden välillä vähintään 12 prosenttia tämän asiakirjan voimaantulosta ja c) jos tällaisten asukkaiden prosenttiosuus kyseisen osavaltion kokonaisväestöstä on vähintään 18 prosenttia enintään 19 vuoden pituisen kauden ajan tämän asiakirjan voimaantulosta tai siihen asti, kun Turkki liittyy Euroopan unioniin sen mukaan, kumpi niistä tapahtuu aikaisemmin. 2. Tämän jälkeen molemmat osavaltiot voivat identiteettinsä turvaamiseksi toteuttaa suojatoimenpiteitä sen varmistamiseksi, että vähintään kaksi kolmasosaa niiden kyproslaisista pysyvistä asukkaista käyttää sen virallista kieltä äidinkielenään. 3 artikla Kreikan ja Turkin kansalaisten oleskeluoikeus 1. Sen estämättä, mitä voimassa olevassa yhteisön lainsäädännössä säädetään, Kypros saa pitää voimassa syrjimättömällä tavalla rajoitukset, jotka koskevat a) Kreikan kansalaisten oikeutta oleskella Kyproksessa, jos kansallisuudeltaan kreikkalaisten asukkaiden prosenttiosuus on vähintään viisi prosenttia niiden kansallisuudeltaan kyproslaisten asukkaiden määrästä, joilla on Kyproksen kreikkalaisen osavaltion virallinen kansalaisuus ja joilla ei ole kaksoiskansalaisuutta, b) Turkin kansalaisten oikeutta oleskella Kyproksessa, jos kansalaisuudeltaan turkkilaisten asukkaiden prosenttiosuus on vähintään viisi prosenttia niiden kansallisuudeltaan kyproslaisten asukkaiden määrästä, joilla on Kyproksen turkkilaisen osavaltion virallinen kansalaisuus ja joilla ei ole kaksoiskansalaisuutta, enintään 19 vuoden pituisen siirtymäkauden ajan tämän asiakirjan voimaantulosta tai siihen asti, kun Turkki liittyy Euroopan unioniin sen mukaan, kumpi niistä tapahtuu aikaisemmin. 2. Tämän jälkeen yhdistynyt Kyproksen tasavalta voi toteuttaa yhteisymmärryksessä komission kanssa suojatoimenpiteitä sen varmistamiseksi, ettei kreikkaa tai turkkia äidinkielenään puhuvien Kyproksen pysyvien asukkaiden välinen väestöjakauma muutu merkittävästi. 4 artikla Suojatoimenpiteet 1. Jos Euroopan unionin sisämarkkinoiden toiminta aiheuttaa tai uhkaa aiheuttaa vakavia ongelmia, jotka ovat omiaan koettelemaan jotakin taloudenalaa pysyvästi, tai ongelmia, jotka voivat johtaa taloudellisen tilanteen merkittävään heikentymiseen Kyproksen turkkilaisen osavaltion alueella, Kyproksen toimivaltaiset viranomaiset voivat enintään kuuden vuoden ajan tämän asiakirjan voimaantulosta toteuttaa aiheellisia suojatoimenpiteitä, joita sovelletaan kolmen kuukauden ajan, sanotun kuitenkaan rajoittamatta liittymisasiakirjan 37 ja 38 artiklan soveltamista. Toimenpiteiden on oltava oikeasuhtaisia, niitä ei saa käyttää keinona kaupan peiteltyyn rajoittamiseen ja niissä on otettava huomioon kaikkien asianomaisten osapuolten edut. 2. Komissio voi pyynnöstä pidentää kaikkien tai joidenkin toimenpiteiden soveltamista tai toteuttaa muita toimenpiteitä määrittämänään soveltamisaikana 1 kohdassa määrätyn kuuden vuoden pituisen kauden aikana. 5 artikla Kreikan ja Turkin kansalaisten samanlaiset oikeudet Kyproksella on lupa myöntää maahantulo- ja oleskeluoikeuksien osalta Turkin kansalaisille sama kohtelu kuin Kreikan kansalaisille, sanotun kuitenkaan rajoittamatta 1-3 artiklassa määrättyjen rajoitusten ja Turkin kansalaisiin muissa jäsenvaltioissa sovellettavien maahantulo- ja oleskeluoikeuksia koskevien sääntöjen soveltamista. Euroopan yhteisö ja Turkki neuvottelevat kuuden kuukauden kuluessa edellä vahvistettujen periaatteiden mukaisia Turkin kansalaisten maahantulo- ja oleskeluoikeuksia koskevista täytäntöönpanosäännöistä ja Kyproksen osallistumisesta Schengen-alueeseen. 6 artikla Euroopan turvallisuus- ja puolustuspolitiikka Kypros osallistuu Euroopan turvallisuus- ja puolustuspolitiikkaan noudattaen yhdistyneen Kyproksen tasavallan perustamisesta tehdyn sopimuksen samoin kuin takuu- ja liittoutumissopimusten ja niiden lisäpöytäkirjojen määräyksiä eikä osallistuminen saa heikentää kyseisiä määräyksiä. 7 artikla Edustus Euroopan parlamentissa Kyproksella on suhteellinen edustus Euroopan parlamentissa edellyttäen, että kumpikin osavaltio saa vähintään yksi kolmasosan Kyproksen edustajapaikoista Euroopan parlamentissa. 8 artikla Turkki Euroopan unionin virallisena kielenä 1. Turkki on Euroopan unionin toimielinten virallinen työkieli. 2. Neuvosto tekee päätöksen 1 kohdan tosiasiallisesta soveltamisesta, kun tarvittavat tekniset ja henkilöstöön liittyvät vaatimukset täyttyvät. Ennen mainitun päätöksen tekemistä turkin kieltä voidaan käyttää neuvoston ja Eurooppa-neuvoston kokouksissa. 3. Toimielinten ja Euroopan keskuspankin ennen 1 kohdan voimaantuloa antamien säädösten tekstit, jotka neuvosto tai komissio taikka Euroopan keskuspankki on laatinut turkin kielellä, ovat mainitusta voimaantulopäivästä alkaen todistusvoimaiset samoin edellytyksin kuin muilla virallisilla kielellä laaditut tekstit. Ne julkaistaan Euroopan unionin virallisessa lehdessä, jos muilla virallisilla kielillä laaditut tekstitkin on julkaistu siinä. 9 artikla Soveltaminen Tämä asiakirja julkaistaan Euroopan unionin virallisessa lehdessä, ja sitä sovelletaan samasta päivästä alkaen. Tehty Brysselissä [...] Neuvoston puolesta Puheenjohtaja [...]